เร่งเกษตรกรใช้บัตรสินเชื่อ
ธ.ก.ส.เร่งให้ความรู้เกษตรกรใช้บัตรสินเชื่อ หลังพบยังไม่กล้าใช้บัตรกว่า 2 ล้านใบ
11 ธ.ค. 2558

ธ.ก.ส.เร่งให้ความรู้เกษตรกรใช้บัตรสินเชื่อ หลังพบยังไม่กล้าใช้บัตรกว่า 2 ล้านใบ
นายอภิรมย์ สุขประเสริฐ รองผู้จัดการธนาคารเพื่อการเกษตรและสหกรณ์การเกษตร  (ธ.ก.ส.) เปิดเผยว่า ธ.ก.ส.เตรียมจัดโครงการประชาสัมพันธ์เพื่อส่งเสริมการใช้บัตรสินเชื่อเกษตรกรในจังหวัดที่สำคัญทั่วประเทศ เนื่องจากพบว่าขณะนี้ยังมีเกษตรกรอีกมากโดยเฉพาะผู้สูงอายุที่ยังไม่กล้าใช้บัตรสินเชื่อเกษตรกร จากยอดการออกบัตรกว่า 3.37 ล้านใบ ในปัจจุบันมีเกษตรกรที่ใช้บัตรสินเชื่อเกษตรกรในการซื้อสินค้า และปัจจัยการผลิตกับร้านค้าที่เข้าโครงการทั้งประเทศมียอดรวมกว่า 1 ล้านใบ คิดเป็นวงเงินสินเชื่อหมุนเวียนราว 3 หมื่นล้านบาทเท่านั้น จึงยังเหลือเกษตรกรที่ถือกว่า 2 ล้านใบ ยังไม่กล้าใช้บัตรดังกล่าว ซึ่งธนาคารได้ตั้งเป้าหมายเร่งประชาสัมพันธ์เพื่อสร้างความเข้าใจและมั่นใจในการใช้บัตรกับเกษตรกรเพื่อเพิ่มยอดใช้จ่ายผ่านบัตรสินเชื่อเพื่อใช้ซื้อปัจจัยการผลิตเพิ่มเป็นจำนวนไม่น้อยกว่า 2 ล้านใบ หรือ 70% ของจำนวนบัตรทั้งหมด ให้ได้ภายในปีบัญชี 2559
ทั้งนี้ พบว่าเกษตรกรที่เป็นผู้สูงอายุและเกษตรกรที่อยู่ในจังหวัดที่ห่างไกลยังไม่กล้าใช้บัตรสินเชื่อ เพราะไม่มั่นใจ กลัวเงินจะหาย ซึ่งหลักการของบัตรสินเชื่อจะเปิดวงเงินให้ไว้ไม่เกิน 70% ของส่วนเหลือเพื่อขายเพื่อใช้สำหรับซื้อปัจจัยทางการผลิตได้ 5-6 อย่าง เช่น ปุ๋ย ยาฆ่าแมลง เมล็ดพันธุ์ น้ำมันเชื้อเพลิง โดยจะเพิ่มวงเงินให้อีก 10% เพื่อให้เกษตรกรลูกค้าสามารถกดเงินออกมาเพื่อใช้ในชีวิตประจำวันได้เท่านั้น จึงไม่ถือเป็นการก่อหนี้เกินตัว หรือเพิ่มหนี้ครัวเรือน แต่การใช้บัตรจะอำนวยความสะดวกให้เกษตรกรไม่ต้องถือเงินสดและปลอดภัย เพราะต้องใช้บัตรสินเชื่อและบัตรประชาชนคู่กันในการซื้อของจากร้านค้าที่เข้าร่วมโครงการกว่า 1 หมื่นแห่ง
“จะมีการส่งเจ้าหน้าที่ลงพื้นที่สอบถามปัญหาเกษตรกรว่า ทำไมไม่ใช้บัตรเพราะอะไร และสอนวิธีการใช้บัตรเพื่อให้เกิดความมั่นใจ ทั้งนี้พบว่าในส่วนบัตรสินเชื่อเกษตรกรที่แจกเกษตรกรกว่า 2 ล้านใบ มีคนส่วนหนึ่งที่ยังไม่กล้าใช้บัตร โดยเฉพาะในพื้นที่ภาคตะวันออกเฉียงเหนือ ส่วนบัตรสินเชื่อที่แจกเกษตรกรชาวสวน ชาวไร่ ในภาคใต้ ภาคตะวันออก จะมีสัดส่วนการใช้บัตรที่สูงกว่า” นายอภิรมย์ กล่าว
สำหรับปัญหาหนี้เสียในบัตรสินเชื่อเกษตรกร พบว่า มีจำนวนเพิ่มขึ้นตามสัดส่วนของหนี้เสียในภาพรวมของธนาคารที่ได้รับผลกระทบจากภาวะเศรษฐกิจและภัยแล้ง ซึ่งภาพรวมยอดหนี้ที่ไม่ก่อให้เกิดรายได้ของธนาคารล่าสุดอยู่ที่ 6% หรือคิดเป็นวงเงินราว 6 หมื่นล้านบาท ธนาคารได้ตั้งเป้าหมายลดหนี้ที่ไม่ก่อให้เกิดรายได้ลงให้เหลือ 4% ภายในสิ้นปีบัญชี 2558 นี้